Številka: 0611-40/2023/15

Datum: 27. 2. 2023

Na podlagi četrtega odstavka 181. člena Zakona o javnih uslužbencih[[1]](#footnote-1) in 43b. člena Zakona o sistemu plač v javnem sektorju[[2]](#footnote-2) izdaja inšpektorica za sistem javnih uslužbencev v postopku inšpekcijskega nadzora v Eko skladu, Slovenskem okoljskem javnem skladu, **Bleiweisova cesta 30, 1000 Ljubljana, ki ga zastopa direktorica █, naslednji**

**Z A P I S N I K**

**o inšpekcijskem nadzoru**

Inšpektorica za sistem javnih uslužbencev Mihelca Gajšek, univ. dipl. prav., inšpektorica višja svetnica, je dne 16. 2. 2023 opravila inšpekcijski nadzor v prostorih Inšpektorata za javni sektor, na naslovu Tržaška cesta 21, 1000 Ljubljana, nad izvajanjem tretjega odstavka 16. člena Zakona o javnih uslužbencih (v nadaljevanju: ZJU) in nad izvajanjem določil Zakona o sistemu plač v javnem sektorju (v nadaljevanju: ZSPJS), na njegovi podlagi izdanih izvršilnih predpisov, kolektivnih pogodb in splošnih aktov delodajalca (v delu, kjer se urejajo plače) v Eko skladu, Slovenskem okoljskem javnem skladu, **Bleiweisova cesta 30, 1000 Ljubljana.**

Inšpektorica je sestavila Osnutek zapisnika o inšpekcijskem nadzoru, št. 0611-40/2023/12 z dne 16. 2. 2023 in ga dne 17. 2. 2023 posredovala Eko Skladu v izjasnitev s predlogom, da v roku 5 dni posreduje morebitne pripombe k osnutku zapisnika. Eko skladu je bila s tem dana možnost podati pripombe na osnutek zapisnika oziroma podati pripombe na ugotovitve inšpektorice za sistem javnih uslužbencev. █, sekretarka Eko sklada je v dopisu, št. 101-1/2023-11 z dne 24. 2. 2023, prejetem po e-pošti dne 24. 2. 2023, posredovala pisne pripombe na osnutek zapisnika. Inšpektorica se je do podanih pripomb opredelila v 3. točki 7. alineje zapisnika.

**I. Razlog inšpekcijskega nadzora**

Inšpektorat za javni sektor je v Načrt dela IJS za leto 2023 uvrstil tudi sistemske nadzore določanja plač direktorjem in drugih pravic iz delovnega razmerja v javnih agencijah, javnih skladih, javnih zavodih in občinah, med drugim tudi v Eko skladu, Slovenskem okoljskem javnem skladu (v nadaljevanju: Eko sklad), v letu 2022.

**II. Ugotovitve inšpektorice za sistem javnih uslužbencev**

V času inšpekcijskega nadzora je predstojnica oziroma odgovorna oseba Eko sklada direktorica █, ki opravlja funkcijo direktorice od 29. 3. 2019 do 28. 3. 2023.

Eko sklad je bil ustanovljen z Aktom o ustanovitivi Eko sklada, Slovenskega okoljskega javnega sklada[[3]](#footnote-3), ustanoviteljica je Republika Slovenije, pravice in dolžnosti ustanovitelja sklada izvršuje Vlada Republike Slovenije.

V Eko skladu je inšpektorica za sistem javnih uslužbencev (v nadaljevanju: inšpektorica) opravila sistemski nadzor, ki je obsegal nadzor nad določitvijo in izplačilom plače direktorici Eko sklada █v letu 2022.

Po opravljenem inšpekcijskem nadzoru v Eko skladu inšpektorica ugotavlja:

**1. Normativna ureditev določitve in izplačila osnovne plače direktorici Eko sklada**

Imenovanje direktorja javnega sklada ureja Zakon o javnih skladih[[4]](#footnote-4) v 20. členu. Ustanovitelj lahko za direktorja imenuje osebo, ki ima najmanj univerzitetno izobrazbo, vsaj osem let delovnih izkušenj, od tega pet let na vodilnih delovnih mestih podobne zahtevnosti, in ni bila pravnomočno obsojena za kaznivo dejanje, pa obsodba ni pogojna.

V 24. členu Akta o ustanovitvi Eko sklada so določeni pogoji za imenovanje direktorja: izobrazba, pridobljena po študijskih programih za pridobitev najmanj druge stopnje, oziroma raven izobrazbe, pridobljena po študijskih programih, ki v skladu z zakonom, ki ureja visoko šolstvo, ustreza ravni izobrazbe najmanj druge stopnje, najmanj osem let delovnih izkušenj, od tega najmanj pet let na vodilnih delovnih mestih podobne zahtevnosti in da kandidat ni bil pravnomočno obsojen za kaznivo dejanje, pa obsodba ni pogojna.

V skladu s 23. členom Akta o ustanovitvi Eko sklada direktorja za dobo štirih let imenuje in razrešuje ustanovitelj, na podlagi odločbe o imenovanju sklene z direktorjem pogodbo o zaposlitvi predsednik Nadzornega sveta, ki jo pred podpisom soglasno potrdi Nadzorni svet sklada (27. člen Akta o ustanovitvi Eko sklada).

Uredba o plačah direktorjev v javnem sektorju v Prilogi I[[5]](#footnote-5) za delovno mesto direktor javnega sklada (šifra B017391) določa uvrstitev direktorja v 57. plačni razred.

**2. Določitev in izplačilo osnovne plače direktorice Eko sklada v letu 2022**

Eko sklad je Inšpektoratu za javni sektor v zvezi z določitvijo in izplačilom osnovne plačedirektorici Eko sklada za leto 2022 predložil naslednjo dokumentacijo:

* Odločbo Vlade Republike Slovenije št. 01410-20/2018/12 z dne 28. 3. 2019;
* Izsek delovnega mesta št. 1 direktor Eko sklada, šifra DM B017391, iz Kataloga delovnih mest – priloge 2 Akta o sistemizaciji Eko sklada, ki je veljal v času imenovanja direktorice in sedaj;
* Pogodbo o zaposlitvi za določen čas, št. 1000-2/2017 z dne 4. 4. 2019;
* Dokazilo o izobrazbi direktorice (diploma █in dokazilo █o pridobljenem znanstvenem magisteriju, █), CV █(s prilogami);
* Podatek o delovni dobi direktorice na dan 4. 5. 2017 in 14. 2. 2023 - potrdili ZPIZ, z dne 4. 5. 2017 in 14. 2. 2023;
* Gradivo k 4. točki dnevnega reda 4. seje Nadzornega sveta Eko sklada - Ocena redne delovne uspešnosti direktorice Eko sklada, Slovenskega okoljskega javnega sklada, v letu 2020, št. 0143-10/2021-4R21/4 z dne 7. 12. 2021, in dokument Odpravek sklepov, sprejetih na 4. redni seji Nadzornega sveta Eko Sklada, Slovenskega okoljskega sklada, pod točko 4. dnevnega reda, št. 0143-10/2021-4R21/4 z dne 22. 12. 2021;
* Sklep Vlade Republike Slovenije o določitvi višine dela plače za redno delovno uspešnost direktorici Eko sklada █za obdobje od 1. 7. 2020 do 31. 12. 2020, št. 10005-30/2022/3 z dne 15. 3. 2022;
* Pravilnik o delovnem času v Eko skladu, Slovenskem okoljskem javnem skladu, št. 0141-1/2018-11 z dne 13. 3. 2018, in Pravilnik o spremembi pravilnika o delovnem času v Eko skladu, Slovenskem okoljskem javnem skladu, št. 0141-10/2020-7 z dne 24. 9. 2020;
* Plačilne liste od januarja do decembra 2022.

Javna uslužbenka █je v Eko skladu zaposlena za nedoločen čas, od 1. 7. 2017 dalje, delo je opravljala na delovnem mestu sekretarke Eko sklada (pogodba o zaposlitvi št. 1000-2/2017 z dne 16. 5. 2017). Z dnem 29. 3. 2019 je bila imenovana za direktorico Eko sklada, za štiri leta (do 28. 3. 2023). Po izobrazbi je diplomirana ekonomistka in magistrica ekonomskih znanosti. Na dan 1. 1. 2022 je imela dopolnjenih █delovne dobe.

Vlada Republike Slovenije je z dnem 29. 3. 2019 za direktorico Eko sklada imenovala █, in sicer za dobo štirih let (odločba št. 01410-20/2018/12 z dne 28. 3. 2019). Javna uslužbenka je dne 4. 4. 2019 s predsednico Nadzornega sveta █ sklenila pogodbo o zaposlitvi za določen čas, št. 1000-2/2017 z dne 4. 4. 2019. Javna uslužbenka je mandat direktorice Eko sklada nastopila z dnem 29. 3. 2019 (4. člen pogodbe o zaposlitvi). V 7. členu pogodbe o zaposlitvi je bila javni uslužbenki določena osnovna plača v višini 57. plačnega razreda.

**3. Ugotovitve inšpektorice**

*Inšpektorica ugotavlja:*

* *da javna uslužbenka izpolnjuje pogoje za zasedbo delovnega mesta direktorice Eko sklada, saj je po izobrazbi univerzitetni diplomirani ekonomist in magister ekonomskih znanosti ima več kot 8 let delovnih izkušenj (od tega 5 let na vodilnih delovnih mestih podobne zahtevnosti)[[6]](#footnote-6);*
* *da je bila javni uslužbenki v letu 2022 osnovna plača obračunana in izplačana pravilno, in sicer v višini 57. plačnega razreda (█Eur bruto do septembra 2022 in od oktobra 2022 dalje █Eur bruto);*
* *da je v 7. členu pogodbe o zaposlitvi določeno da je javna uslužbenka upravičena do dodatka za delovno dobo v višini 0,33 % za vsako zaključeno leto, dodatka za znanstveni magisterij, dodatka iz naslova dela plače za delovno uspešnost in drugih dodatkov v skladu z ZSPJS, Uredbo o plačah direktorjev v javnem sektorju in KPJS;*
* *da je bil javni uslužbenki pri plači v letu 2022 pravilno obračunan in izplačan dodatek za delovno dobo (C020), in sicer pri plači za mesec januar 2022 v višini █%, od aprila 2022 do decembra 2022 pa v višini █% osnovne plače;*
* *da je bil javni uslužbenki v letu 2022 obračunan in izplačan dodatek za magisterij, in sicer v višini █Eur do septembra 2022 in od oktobra 2022 dalje v višini █Eur;*
* *da je bilo javni uslužbenki pri plači za februar izplačano nadomestilo za uporabo lastnih sredstev (J150) v višini █Eur[[7]](#footnote-7);*
* *da je bil javni uslužbenki dne 16. 6. 2022 (s posebnim izplačilom) izplačan regres za letni dopust (J090) v višini █Eur[[8]](#footnote-8) in dne 22. 3. 2022 (s posebnim izplačilom) za obdobje od julija do decembra 2020, na podlagi sklepa Vlade Republike Slovenije št. 10005-30/2022/3 z dne 15. 3. 2022, izplačana redna delovna uspešnost (D010), v znesku █Eur bruto.*

*Navedeni način izplačila ni skladen s prvim odstavkom 22. člena Uredbe o enotni metodologiji in obrazcih za obračun in izplačilo plač v javnem sektorju[[9]](#footnote-9), ki določa, da se druge vrste izplačil obračunajo skupaj s plačo.*

Eko sklad je glede izplačila regresa in redne delovne uspešnosti direktorici pojasnil, da gre pri regresu za drugo vrsto dohodka in se oddaja drugačen REK obrazec (vrsta dohodka 1090). Pojasnili so, da je vse, kar ni vrsta dohodka 1001, je potrebno obračunati v ločenem obračunu. Nadalje so pojasnili, da bi bilo to mogoče pri obračunu redne delovne uspešnosti, ker je vrsta dohodka 1001, težava pa se pojavi v izvedbi, ker v primeru, da se redna delovna uspešnost izplačuje za obdobje pol leta, ni mogoče narediti poračuna nadomestil (dopusta, praznika, boleznin v breme delodajalca). Pojasnili so tudi, da so način izplačevanja drugih vrst izplačil preverili tudi z zunanjim izvajalcem, ki zagotavlja programsko podporo za izplačevanje plač in drugih izplačil, ki je potrdil vse zgoraj navedeno ter povedal tudi, da nobeden od njihovih naročnikov iz javnega sektorja nima enega obračunskega lista za plačo in regres skupaj.

Inšpektorica pojasnjuje, da je plača sestavljena iz osnovne plače, dela plače za delovno uspešnost in dodatkov (prvi odstavek odstavka 5. člena ZSPJS), zato se tudi redna delovna uspešnost in regres za letni dopust obračunata in izplačata skupaj s plačo (en ali več obračunskih listov). Prej navedeno je določeno v prvem odstavku 22. člena Uredbe o enotni metodologiji in obrazcih za obračun in izplačilo plač v javnem sektorju. Uredba o enotni metodologiji in obrazcih za obračun in izplačilo plač v javnem sektorju določa enotno metodologijo in obrazce za obračun in izplačilo plač v javnem sektorju, na podlagi katerih morajo, v skladu s prvim odstavkom 40. člena ZSPJS, obračunavati in izplačevati plače vsi uporabniki proračunov določenih s Sklepom o subjektih, za katere velja Zakon o sistemu plač v javnem sektorju (Uradni list RS, št. 115/02).

* *da je v pogodbi o zaposlitvi v 13. členu določeno, da med trajanjem delovnega razmerja javna uslužbenka ne sme za svoj ali tuj račun opravljati del ali sklepati poslov, ki sodijo v dejavnost Eko sklada, in ne sme opravljati konkurenčne niti kakršnekoli druge pridobitne dejavnosti na področju dejavnosti Eko sklada, da za opravljanje nalog, ki so v interesu Eko sklada in ne nasprotujejo prepovedi iz prejšnjega odstavka, daje soglasje nadzorni svet Eko sklada in da če direktorica krši prepoved konkurence, lahko Eko sklad zahteva odškodnino za povzročeno škodo (konkurenčna prepoved);*
* *da javna uslužbenka v pogodbi o zaposlitvi nima določene konkurenčne klavzule (prepoved opravljanja konkurenčne dejavnosti po prenehanju delovnega razmerja);*
* *da je v 14. členu pogodbe o zaposlitvi določeno, da v primeru, če je direktorica predčasno razrešena s funkcije ali ji funkcija preneha zaradi poteka časa, pogodba preneha veljati z dnem, ko je direktorica razrešena bodisi ji je funkcija prenehala zaradi poteka časa in da direktorica po prenehanju te pogodbe o zaposlitvi za določen čas, nadaljuje delo po pogodbi o zaposlitvi za nedoločen čas.*

**4. Ukrepi inšpektorice**

**Na podlagi prvega odstavka 43.č člena ZSPJS inšpektorica direktorici Eko sklada █ odreja, da naj v prihodnje poskrbi da bosta regres za letni dopust (J090) in redna delovna uspešnost (D010) obračunana in izplačana v skladu s 22. členom Uredbe o enotni metodologiji in obrazcih za obračun in izplačilo plač v javnem sektorju (obračunana in izplačana skupaj s plačo).**

**Pouk o pravnem sredstvu:**

Predstojnik lahko poda ugovor v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti, lahko pa se poda tudi ustno na zapisnik.

Na podlagi 23. člena Zakona o upravnih taksah[[10]](#footnote-10) za ugovor zoper ta zapisnik ni potrebno plačati upravne takse.

Mihelca Gajšek, univ. dipl. prav.,

inšpektorica višja svetnica

Inšpektorica za sistem javnih uslužbencev

Vročiti:

* **█**, Eko sklad, Slovenski okoljski javni sklad, **Bleiweisova cesta 30, 1000 Ljubljana** - osebno,
* Ministrstvo za javno upravo, Kabinet, Tržaška 21, 1000 Ljubljana, po e-pošti na naslov: [gp.mju@gov.si](mailto:gp.mju@gov.si),
* Ministrstvo za okolje, podnebje in energijo, Langusova 4, 1000 Ljubljana, po e-pošti na naslov: [gp.mope@gov.si](mailto:gp.mope@gov.si).

1. Uradni list RS, št. [63/07](http://www.uradni-list.si/1/objava.jsp?sop=2007-01-3411) – upb, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-1)
2. Uradni list RS, št. [108/09](http://www.uradni-list.si/1/objava.jsp?sop=2009-01-4891) – upb, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22. [↑](#footnote-ref-2)
3. Uradni list RS št. 112/09, 1/12, 98/12, 20/13 in 44/22. [↑](#footnote-ref-3)
4. Uradni list RS, št. [77/08](http://www.uradni-list.si/1/objava.jsp?sop=2008-01-3449), [8/10](http://www.uradni-list.si/1/objava.jsp?sop=2010-01-0254) – ZSKZ-B, [61/20](http://www.uradni-list.si/1/objava.jsp?sop=2020-01-0897) – ZDLGPE in [206/21](http://www.uradni-list.si/1/objava.jsp?sop=2021-01-4283) – ZDUPŠOP. [↑](#footnote-ref-4)
5. Uradni list RS, št. [68/17](http://www.uradni-list.si/1/objava.jsp?sop=2017-01-3256), [4/18](http://www.uradni-list.si/1/objava.jsp?sop=2018-01-0156), [30/18](http://www.uradni-list.si/1/objava.jsp?sop=2018-01-1362), [116/21](http://www.uradni-list.si/1/objava.jsp?sop=2021-01-2532), [180/21](http://www.uradni-list.si/1/objava.jsp?sop=2021-01-3528) in [29/22](http://www.uradni-list.si/1/objava.jsp?sop=2022-01-0627). [↑](#footnote-ref-5)
6. V Prilogi št. 2 Katalog delovnih mest Eko sklada Pravilnika o notranji organizaciji in sistemizaciji delovnih mest Eko sklada, Slovenskega okoljskega javnega sklada, št. 0141-8/2015-1 z dne 15. 4. 2016 s spremembami in dopolnitvami, Pravilnika o notranji organizaciji in sistemizaciji delovnih mest Eko sklada, Slovenskega okoljskega javnega sklada, št. 0141-2/2020-3 z dne 26. 2. 2020 s spremembami in dopolnitvami, Pravilnika o notranji organizaciji in sistemizaciji delovnih mest Eko sklada, Slovenskega okoljskega javnega sklada, št. 0141-12/2020-2 z dne 15. 12. 2020 s spremembami in dopolnitvami, Pravilnika o notranji organizaciji in sistemizaciji delovnih mest Eko sklada, Slovenskega okoljskega javnega sklada, št. 0141-10/2022-16 z dne 24. 11. 2022, se za zasedbo delovnega mesta št. 1 direktor Eko sklada, šifra DM B017391, zahteva: najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja) ali visokošolsko izobraževanje druge stopnje/visokošolska izobrazba druge stopnje, 8 let delovnih izkušenj, od tega najmanj 5 let na vodilnih delovnih mestih podobne zahtevnosti in kot posebni pogoji da oseba ni bila pravnomočno obsojena za kaznivo dejanje, pa obsodba ni pogojna in znanje angleškega jezika. [↑](#footnote-ref-6)
7. 26. člen Pravilnika o spremembi pravilnika o delovnem času v Eko skladu, Slovenskem okoljskem javnem skladu, št. 0141-10/2020-7 z dne 24. 9. 2020. [↑](#footnote-ref-7)
8. Aneks h kolektivni pogodbi za negospodarske dejavnosti v Republiki Sloveniji, Uradni list RS, št. 136/22. [↑](#footnote-ref-8)
9. Uradni list RS, št. 4/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19, 78/19, 157/20, 191/20, 13/21, 101/21, 122/21, 145/21, 194/21, 15/22, 99/22, 117/22 in 151/22.  [↑](#footnote-ref-9)
10. Uradni list RS, št. [106/10](http://www.uradni-list.si/1/objava.jsp?sop=2010-01-5482) – upb, [14/15](http://www.uradni-list.si/1/objava.jsp?sop=2015-01-0505), [84/15](http://www.uradni-list.si/1/objava.jsp?sop=2015-01-3306), [32/16](http://www.uradni-list.si/1/objava.jsp?sop=2016-01-1366), [30/18](http://www.uradni-list.si/1/objava.jsp?sop=2018-01-1347) in [189/20](http://www.uradni-list.si/1/objava.jsp?sop=2020-01-3287). [↑](#footnote-ref-10)